હે બ્રાહ્મણો ! એવું ના વિચારશો કે અમે જો પરમાર્થ માં જ રચ્યાપચ્યા રહીશું તો અમારો ખર્ચો કેવી રીતે નીકળશે ? ઈશ્વર પર વિશ્વાસ રાખો અને લોકોને સદ જ્ઞાન વહેંચવા તથા તેનો ફેલાવો કરવા માટે આગળ વધો. તમારા ઉત્તમ જ્ઞાન અને ઉજ્જવળ ચરિત્રથી અંધકાર ભરેલા હૃદયોમાં પ્રકાશ પેદા કરો. તમને પૈસાની ખોટ નહિ પડે. મનુષ્યની સાચી જરૂરિયાતો તો બહુ થોડી હોય છે. એમાંય વળી બ્રાહ્મણ ની જરૂરિયાતો તો સાવ ઓછી હોય છે. બાળકના જન્મ પહેલા જે ઈશ્વર દૂધ ના કટોરા ભરીને તૈયાર રાખે છે તે આ સૃષ્ટિમાં હજુ પણ છે. બ્રાહ્મણત્વ પ્રત્યે અપાર શ્રદ્ધાનો ભાવ હજુ આજે પણ ટકી રહ્યો છે. તેની પર વિશ્વાસ રાખો. કાંકરા ભેગા ના કરો, પરંતુ હીરા નો વેપાર કરો. શાસ્ત્ર કહે છે કે બુઘ્ધિજીવીઓ ! લાલચમાં ના ફસાઓ. બ્રાહ્મણને યોગ્ય કામ કરો, સંસારમાં સદ જ્ઞાનનો ફેલાવો કરો.